Bráðsmitandi veiruskita af völdum kórónuveiru hefur greinst í kúm hér á landi. Sérgreinadýralæknir hjá Mast segir neytendur ekki þurfa að óttast sjúkdóminn en bændur þurfi að huga vel að sóttvörnum.
Seint í vetur fór veiruskita að ganga á kúabúum víða um land. Tekinn var fjöldi sýna og hefur tilraunastöðin að Keldum nú staðfest að veiruskitan sé af völdum nautagripa-kórónuveiru. Sjúkdómurinn er bráðsmitandi og finnst í nautgripum um allan heim. Hann smitast með saur og slími frá nösum og breiðist hratt út innan hjarða. Sigurbjörg Bergsdóttir, sérgreinadýralæknir hjá Mast, hvetur bændur til að huga vel að sóttvörnum.
Það er ekki til neitt bóluefni eða slíkt og bændur í sjálfu sér búnir að búa við þennan sjúkdóm í mörg mörg ár. Hann blossar upp og gengur á mismunandi stöðum á landinu nokkuð reglulega.
-Er þetta hættulegt þeim kúm sem greinast með þetta?-
Þær fá hita og pípandi niðurgang en þetta er yfirleitt gengið niður í fjósi á svona einum til tveimur vikum.
-Þurfa neytendur að hafa einhverjar áhyggjur af þessu?-
Engar, þetta smitast ekki í fólk og hefur ekki áhrif á neinn hátt.